HR Službeni list Europske unije 31

31998D0521



SLUŽBENI LIST EUROPSKE UNIJE 17.06.1998.

ODLUKA KOMISIJE

od 17. lipnja 1998.

o zajedničkom tehničkom propisu za paketnu mrežu ISDN s osnovnim pristupom ISDN

(priopćena pod brojem dokumenta C(1998) 1614)

(Tekst značajan za EGP)

(98/521/EZ)

KOMISIJA EUROPSKIH ZAJEDNICA,

uzimajući u obzir Ugovor o osnivanju Europske zajednice,

uzimajući u obzir Direktivu 98/13/EZ Europskog parlamenta i Vijeća od 12. veljače 1998. o telekomunikacijskoj terminalnoj opremi i opremi za satelitske zemaljske postaje, uključujući uzajamno priznavanje njihove sukladnosti (1),

budući da je Komisija donijela mjeru za utvrđivanje vrste terminalne opreme za koju je potreban zajednički tehnički propis, kao i pripadajuća izjava o području primjene;

budući da treba donijeti odgovarajuće usklađene norme ili dijelove normi za provođenje bitnih zahtjeva koje je potrebno preoblikovati u zajedničke tehničke propise;

budući da je nužno omogućiti prijelazne sporazume u vezi s opremom koja je odobrena na temelju nacionalnih propisa za homologaciju kako bi se proizvođačima osigurao neprekinut pristup tržištu;

budući da je zajednički tehnički propis koji se ovom Odlukom donosi u skladu s mišljenjem ACTE-a,

DONIJELA JE OVU ODLUKU:

Članak 1.

1. Ova se Odluka primjenjuje na terminalnu opremu koja je namijenjena za spajanje na javnu telekomunikacijsku mrežu i koja je obuhvaćena usklađenom normom iz članka 2. stavka 1.

2. Ovom se Odlukom utvrđuje zajednički tehnički propis kojim su obuhvaćena tehnička svojstva, zahtjevi vezani uz električna i mehanička sučelja te protokol za kontrolu pristupa koje mora osigurati terminalna oprema koju je moguće spojiti i koju su proizvođač ili njegov predstavnik namijenili za spajanje na referentnu točku T ili istodobno na točke S i T za osnovni pristup na sučelju s javnom telekomunikacijskom mrežom, a ta je referentna točka predstavljena kao točku osnovnog pristupa paneuropskom ISDN-u (Euro-ISDN) i namijenjena je za pozive podržane u osnovnom paketu usluga na zahtjev.

Članak 2.

1. Zajednički tehnički propis uključuje usklađenu normu koju je izradilo odgovarajuće tijelo za normiranje za provedbu, u mjeri u kojoj je to moguće, bitnih zahtjeva iz članka 5. točaka (c) do (f) Direktive 98/13/EZ. Upućivanje na tu normu navedeno je u Prilogu.

2. Terminalna oprema obuhvaćena ovom Odlukom mora biti u skladu sa zajedničkim tehničkim propisom iz stavka 1., mora ispunjavati bitne zahtjeve iz članka 5. točaka (a) i (b) Direktive 98/13/EZ te mora ispunjavati zahtjeve svih drugih direktiva koje se primjenjuju, a posebno Direktiva Vijeća 73/23/EEZ (2) i 89/336/EEZ (3).

Članak 3.

Prijavljena tijela koja su imenovana za provedbu postupaka iz članka 10. Direktive 98/13/EZ, u vezi s terminalnom opremom iz članka 1. stavka 1. ove Odluke, primjenjuju ili osiguravaju primjenu usklađene norme iz Priloga nakon stupanja na snagu ove Odluke.

Članak 4.

1. Nacionalni propisi za homologaciju, koji obuhvaćaju opremu obuhvaćenu usklađenom normom iz Priloga, stavljaju se izvan snage tri mjeseca nakon stupanja na snagu ove Odluke.

2. Terminalna oprema odobrena prema takvim nacionalnim propisima za homologaciju može se nastaviti stavljati na tržište i u uporabu.

Članak 5.

Ova je Odluka upućena državama članicama.

Sastavljeno u Bruxellesu 17. lipnja 1998. Za Komisiju Martin BANGEMANN Član Komisije

(1) SL L 74, 12.3.1998., str. 1.

(2) SL L 77, 26.3.1973., str. 29.

(3) SL L 139, 23.5.1989., str. 19.

PRILOG

Upućivanje na važeću usklađenu normu

Usklađena norma iz članka 2. ove Odluke glasi:

Digitalna mreža s integriranim uslugama (ISDN)

priključni zahtjevi za paketnu terminalnu opremu za spajanje na ISDN putem osnovnog pristupa ISDN

ETSI

Europski institut za telekomunikacijske norme

Tajništvo ETSI-ja

TBR 33 – prosinac 1997.

(bez predgovora)

Dodatne informacije

Europski institut za telekomunikacijske norme priznat je u skladu s Direktivom Vijeća 83/189/EEZ (1).

Gore navedena usklađena norma izrađena je u skladu s punomoći koja je izdana u skladu s odgovarajućim postupcima iz Direktive 83/189/EEZ.

Cijeli tekst gore navedene usklađene norme moguće je dobiti pri:

European Telecommunications Standards Institute (Europskom institutu za telekomunikacijske norme) 650, route des Lucioles F-06921 Sophia Antipolis Cedex European Commission (Europskoj komisiji) DG XIII/A/2 - (BU 31, 1/7) Rue de la Loi/Wetstraat 200 B-1049 Bruxelles

ili pri bilo kojoj drugoj organizaciji koja je odgovorna za objavu normi ETSI-ja; popis organizacija nalazi se na internetskoj stranici www.ispo.cec.be.

(1) SL L 109, 26.4.1983., str. 8.